Vir die naweek se Superrugby-wedstryde is die Stormers sonder hul gevaarlike heelagter, die Bulls sonder hulle Springbok-losskakel, terwyl die Lions, die Cheetahs en die Sharks ook as gevolg van beserings ’n verandering of twee moes aanbring.
Hoewel die Waratahs tot dusver vanjaar slegs twee oorwinnings kon behaal, sal die manne van die Baai moet uithaal as hulle nie met leë hande na Suid-Afrika wil terugkeer nie.
Deon Davids, afrigter van die Kings, het Wandile Mjekevu op regtervleuel in die plek van die beseerde Yaw Penxe gekies, terwyl Irne Herbst sy terugkeer op slot maak, met Mzwanele Zito wat homself op die plaasvervangersbank bevind.
’n Bekende naam op die bank is die senter Stokkies Hanekom wat ’n seisoen of wat gelede skitterspel vir die Goue Leeus in die middelveld gelewer het.
Die Kapenaars het egter die slegte nuus ontvang dat hul heelagter SP Marais as gevolg van ’n liesbesering die kragmeting gaan misloop.
Daar hange ’n swaard van onsekerheid oor die Bulls én die Cheetahs se koppe oor hul voortgesette betrokkenheid in die verkleinde Superrugby-reeks wat van 2018 af sal geld.
’n Terugslag het die Pretorianers getref toe hul losskakel Handré Pollard sy regterenkel Donderdag op die oefenveld beseer het. Daar word verwag dat hy 8-10 weke langs die kantlyn sal deurbring.
Die senter Jan Serfontein, wat aan die einde van die seisoen sy loopbaan oorsee voortsit, word ingevolge “die ooreenkoms met die Suid-Afrikaanse Rugbyunie”, aldus ’n mediaverklaring van die Bulls, gerus, met Jessie Kriel wat Burger Odendaal se sentermaat sal wees, terwyl Warrick Gelant die laaste vesting sal beman.
Die Durbaniete, wat verlede week ’n loslootjie gehad het, sal sonder die ramkatflank Jean-Luc du Preez moet klaarkom wat ’n ligte besering in die week opgedoen het.